Source: https://www.najpravo.sk/judikatura/rodinne-pravo/uprava-styku-s-dietatom/uprava-styku-s-maloletym-dietatom-kazdu-sobotu-v-kalendarnom-roku.html
Timestamp: 2020-03-31 02:18:40+00:00

Document:
Úprava styku s maloletým dieťaťom každú sobotu v kalendárnom roku | Úprava styku s dieťaťom | Najprávo.sk - najlepší právny poradca
8.1. 2012, 20:10 | najpravo.sk
Je v rozpore so záujmami maloletého dieťaťa, ak jeden z rodičov nemôže stráviť nerušene žiaden víkend v roku s maloletým dieťaťom.
(rozsudok Krajského súdu v Žiline z 31. júla 2009, sp. zn. 9CoP/54/2009)
Napadnutým rozsudkom prvostupňový súd upravil styk otca s maloletým R., nar. 2.4.2007, tak, že otec je oprávnený stretávať sa s maloletým každú sobotu v kalendárnom roku od 8.00 hod. do 13.00 hod., cez veľkonočné sviatky každý kalendárny rok od nedele od 17.00 hod. do pondelka do 13.00 hod., cez vianočné sviatky každý kalendárny rok dňa 25.12. prvý sviatok vianočný od 8.00 hod. do 17.00 hod. Otec si maloletého prevezme pred bránou rodinného domu, v ktorom matka býva, kde ho aj po ukončení styku matke odovzdá. Matke súd uložil povinnosť maloletého na styk riadne pripraviť, pričom rodičia sú povinní v prípade, že sa styk zo závažných dôvodov nebude môcť uskutočniť, oznámiť si navzájom túto skutočnosť najneskôr 48 hodín pred začiatkom styku, inak bezprostredne po jej vzniku.
Svoje rozhodnutie odôvodnil ustanovením § 36 ods. 1, § 24 ods. 2 a § 28 ods. 2 ZR, keď konštatoval, že rodičia sa na styku nedohodli, a preto upravil styk s prihliadnutím na záujmy maloletého dieťaťa. Pri rozhodovaní zobral do úvahy vek maloletého dieťaťa, jeho režim, vhodnosť prostredia, v ktorom sa budú stretávať a tráviť spoločný čas, okolnosti na strane rodičov a ich vzájomný vzťah.
Proti tomuto rozsudku podal v zákonom stanovenej lehote prostredníctvom svojej právnej zástupkyne matka maloletého dieťaťa. Žiadala rozsudok prvostupňového súdu zmeniť v časti, kde upravil styk otca každú sobotu v roku, poukazujúc na to, že takto dochádza k výraznému obmedzeniu výkonu jej rodičovských práv, keď prakticky nebude môcť zabezpečiť potreby maloletého dieťaťa, napr. nákupy v sobotu a podobne. Poukazovala na to, že otcovi v styku prakticky žiadnym spôsobom nebránila a podal návrh hneď po tom, čo mu raz neumožnila styk s dieťaťom. Nemala výhrady proti úprave styku počas sviatkov tak, ako to rozhodol súd prvého stupňa.
Podľa ustanovenia § 36 ods. 1 Zákona o rodine rodičia maloletého dieťaťa, ktorý spolu nežijú, môže sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ustanovenia § 25 a § 26 Zákona o rodine sa použijú primerane.
Vychádzajúc z citovaného zákonného ustanovenia, s prihliadnutím na to, že rodičia sa nedohodli na úprave výkonu rodičovských práv a povinností, prvostupňový súd postupoval správne, keď na základe návrhu otca rozhodoval o úprave styku s maloletým R. S., nar. 2.4.2007. V tomto smere vykonal vo veci i dostatočné dokazovanie, ale pochybil, keď pri úprave styku počas bežného kalendárneho roka nedostatočne prihliadal na ustanovenie § 28 ods. 2 ZR, podľa ktorého obaja rodičia majú rodičovské práva a povinnosti v rovnakom rozsahu, a preto odvolací súd jeho rozhodnutie v napadnutej časti zmenil tak, ako je to uvedené vo výrokovej časti tohto rozsudku. Úprava styku tak, ako ju určil prvostupňový súd, t.j. každú sobotu v kalendárnom roku, i podľa názoru odvolacieho súdu, znevýhodňuje matku pri výkone rodičovských práv, keď tak, ako to i správne konštatuje kolízny opatrovník, táto nebude môcť stráviť prakticky žiadny víkend s dieťaťom bez narušenia, čo je i v rozpore so záujmami maloletého dieťaťa. Úprava styku v bežnom kalendárnom roku tak, ako to navrhol i kolízny opatrovník, je podľa názoru odvolacieho súdu primeranou a je i v záujme maloletého dieťaťa, kedy dieťa bude môcť stráviť každý druhý víkend s matkou i s otcom. Rozsah úpravy styku otca v tomto prípade je síce časovo obmedzený, ale tu je potrebné prihliadať na vek dieťaťa s tým, že v budúcnosti (keď bude dieťa vo vyššom fyzickom veku) sa môže otec domáhať úpravy styku s dieťaťom počas celého víkendu, na čom by sa rodičia, i v záujme maloletého dieťaťa, mali v budúcnosti dohodnúť.
V ostatných častiach, pokiaľ súd upravil styk otca počas veľkonočných a vianočných sviatkov, odvolaním nenapadnutých, zostáva rozsudok prvostupňového súdu nedotknutý.

References: súd 
 súd 
 § 36
 § 24
 § 28
 súd 
 § 36
 súd 
 § 25
 § 26
 súd 
 § 28
 súd 
 súd